Siggi Hall , einn þekktasti veitingamaður landsins er genginn til liðs við veitingastaðinn Bryggjuna í Grindavík . Mun hann meðal annars sjá um matreiðslu fyrir jólahlaðborð þeirra í desember , Magnús Kjartansson og Helga Möller munu sjá um tónlistina . „ Bryggjan Grindavík tók nýverið í notkun nýjan glæsilegan veitingasal þar sem áður var netagerð . Salnum sem kallast Netagerðin , hefur verið breytt í 500 fermetra veitingasal auk þess að áfram starfar netagerð sem gestir geta fylgst með í gegnum glervegg . Bryggjan er orðin að menningar - og veitingahúsi sem býður upp á ýmsa möguleika fyrir viðburði eins og árshátíðir , fundi og tónleika . Leyfi er fyrir 230 gesti í sæti í Netgerðarsalnum , “ segir í fréttatilkynningu frá Bryggjunni . „ Grindavík kemur oft upp í hugann sem eftirsóttur mataráfangastaður með sína frábæru fiskvinnslu . Ég sé fyrir mér að Grindavík muni styrkjast sem mikilvægur áfangastaður fyrir innlenda og erlenda ferðamenn , “ segir Siggi Hall . „ Hér erum við með besta hráefni í heimi í fiski , og hér á Bryggjunni er fiskurinn beint fyrir framan húsið . Það þýðir ekkert kolvetnisspor . Ég er spenntur fyrir þessu verkefni með Bryggjumönnum og að skapa spennandi ferðaþjónustufyrirtæki þar sem við getum boðið upp á rétti úr ferskum fiski , saltfiski , og bleikju úr okkar nánasta umhverfi “ .